ครม. ปรับเพิ่มค่าอาหารกลางวันเด็กเล็กถึง ป.6 ครอบคลุมนักเรียนกว่า 5.8 ล้านคน
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี แถลงมติคณะรัฐมนตรี ว่า ที่ประชุม ครม. อนุมัติปรับเพิ่มค่าอาหารกลางวันให้แก่นักเรียนระดับชั้นเด็กเล็กถึงระดับชั้น ป.6 เป็น 4 ระดับคือ โรงเรียนที่มีจำนวนนักเรียน 1-40 คน ใช้เงินค่าอาหารกลางวัน 36 บาท/คน/วัน โรงเรียนที่มีจำนวนนักเรียน 41-100 คน ใช้เงินค่าอาหารกลางวัน 27 บาท/คน/วัน โรงเรียนที่มีจำนวนนักเรียน 101-120 คน ใช้เงินค่าอาหารกลางวัน 24 บาท/คน/วัน โรงเรียนที่มีจำนวนนักเรียน 121 คนขึ้นไป ใช้เงินค่าอาหารกลางวัน 22 บาท/คน/วันคณะรัฐมนตรี ยังอนุมัติหลักการ ในการใช้งบประมาณรายจ่ายประจำปีงบประมาณ 2566 งบกลาง รายการเงินสำรองจ่ายเพื่อกรณีฉุกเฉินหรือจำเป็น พร้อมทั้งอนุมัติหลักการในการตั้งงบประมาณรายจ่ายประจำปี รายการค่าใช้จ่ายค่าอาหารกลางวันของนักเรียนเป็นอัตราดังกล่าว ตั้งแต่ปีงบประมาณ 2567 เป็นต้นไป สำหรับอัตราค่าอาหารกลางวันครอบคลุมนักเรียนระดับชั้นอนุบาล 1 - ป.6 ของโรงเรียนประถมศึกษา 5 สังกัด จำนวนนักเรียน 5,792,119 คน ได้แก่ โรงเรียนสังกัด สพฐ. โรงเรียนและศูนย์พัฒนาเด็กเล็กสังกัดองค์กรปกครองส่วนท้องถิ่น (อปท.) (รวมทั้งที่จัดตั้งขึ้นเองและรับถ่ายโอน) โรงเรียนสังกัดตำรวจตะเวนชายแดน สถานศึกษาสังกัดการศึกษานอกระบบ และสถานศึกษาสังกัด กรมพัฒนาสังคมและสวัสดิการทั้งนี้ จะช่วยแก้ปัญหาความเหลื่อมล้ำ ของโรงเรียนขนาดเล็กที่มีนักเรียนน้อยกว่า 120 คน ช่วยให้การบริหารจัดการงบประมาณเป็นไปอย่างเหมาะสม สอดคล้องกับขนาดของโรงเรียนและจำนวนนักเรียน ทำให้โครงการอาหารกลางวันมีคุณภาพและเกิดประสิทธิภาพสูงสุด